Vidonge vya majira, ambavyo mara nyingi vinajulikana kama vidonge tu, ni njia ya kupanga uzazi inayochanganya chachu za estrojeni na projestojeni. Wakati vinapomezwa kila siku, huzuia uwezo wa kuzaa katika wanawake. Vidonge hivyo vilikubaliwa kwa mara ya kwanza kutumika kama dawa za kupanga uzazi nchini Marekani mwaka 1960, na imekuwa njia maarufu sana ya uzazi wa mpango. Kwa sasa vinatumiwa na wanawake zaidi ya milioni 100 duniani kote (karibu milioni 12 nchini Marekani). Matumizi hutofautiana sana kulingana na nchi, umri, elimu, na hali ya ndoa: kwa sasa robo ya wanawake wenye umri wa kati ya miaka 16-49 nchini Uingereza wanatumia vidonge hivyo vilivyochanganywa au vile vilivyo na projestojeni pekee au "minipill", ikilinganishwa na 1% tu ya wanawake katika Japani . Kufikia miaka ya 1930, wanasayansi walikuwa wametenga na kutambua mfumo wa homoni za steroidi na kupata kuwa vipimo vya juu vya androjeni, estrojeni au projesteroni vilizuia utagaji wa mayai, lakini kuzipata dawa hizo kutoka kwa kampuni za Ulaya zilizozizalisha kutoka sehemu za wanyama kulikuwa ghali mno.